**Jesper Peltonen** (s. 8. kesäkuuta 1998 Helsinki) on suomalainen jääkiekkopuolustaja, joka pelaa Sveitsin National Leaguen EHC Klotenissa.

Ura
---

Jesper Peltonen aloitti jääkiekkoilun yhdessä hänen kaksoisveljensä Aleksin kanssa sveitsiläisen HC Luganon junioreissa, kun heidän isänsä Ville pelasi seuran miesten joukkueessa. Veljekset viettivät juniorivuosiaan myöhemmin myös mm. Yhdysvalloissa, kun Ville loi NHL-uraa Florida Panthersissa. Ville palasi Suomeen ja Helsingin IFK:hon kaudeksi 2010–2011, jolloin myös veljekset jatkoivat jääkiekkoilua seurassa.

Kaudeksi 2014–2015 Peltonen siirtyi yhdessä veljensä Aleksin kanssa vaihto-oppilaiksi Yhdysvaltoihin ja siirtyivät Northwood Schoolin joukkueeseen. Jesper oli kaudella 2016–2017 joukkueen tehokkain puolustaja tehoilla 15+20=35. Omaha Lancers varasi hänet 108. pelaajana USHL:n varaustilaisuudessa 2017. Seura oli jo vuotta aiemmin varannut myös Aleksin. Veljekset siirtyivät joukkueeseen kaudeksi 2017–2018. Jesper Peltonen jakoi Lancersin sisäisen tehotilaston voiton Noah Catesin ja Cole Gallantin kanssa lukemalla +21. Vuodet 2018–2022 hän kävi Wisconsinin yliopistoa. *Junior-vuotenaan* 2020–2021 Peltonen voitti Big Ten Conferencen runkosarjan mestaruuden.

Heinäkuussa 2022 Peltonen siirtyi syyskuun loppuun asti kestävällä tryout-sopimuksella Sveitsin National Leaguen EHC Kloteniin. Hän sai joukkueeseen kauden 2022–2023 kattavan sopimuksen jo ennen runkosarjan alkua ennen syyskuun puoliväliä. Peltosella on Sveitsissä vietettyjen juniorivuosiensa myötä Sveitsin pelaajalisenssi, jonka ansiosta hän ei vie paikkaa joukkueensa ulkomaalaiskiintiöstä. Hän teki miesten pääsarjadebyyttinsä runkosarjan avauskierroksella 18. syyskuuta 2022 Rapperswil-Jona Lakersia vastaan. Peltonen merkittiin Klotenin kakkospuolustajapariin Matteo Nodarin viereen. Hän sai ottelussa jääaikaa 15 minuuttia. Ensimmäisen pääsarjamaalinsa hän teki 28. marraskuuta 2022 Genève-Servette HC:tä vastaan.

Tammikuussa 2023 Peltosen uutisoitiin siirtyvän kaudeksi 2023–2024 kaksivuotisella sopimuksella kasvattajaseuransa HC Luganon NL-joukkueeseen.

Muuta
-----

Peltosen kaksoisveli Aleksi pelaa hyökkääjänä St. Lawrencen yliopistojoukkueessa, jonka kapteenina hän toimii. Veljekset pelasivat samoissa joukkueissa kauteen 2017–2018 asti. Heidän pikkusiskonsa on Suomea Pyeongchangin olympiakisoissa 2018 edustanut taitoluistelija Emmi Peltonen. Sisarusten isä on jääkiekkoilija Ville Peltonen, joka pelasi omalla urallaan hyökkääjänä yhteensä 382 NHL-ottelua. Hän on pelannut myös neljät olympiakisat sekä 13 MM-kilpailut, joista kuusissa Ville on toiminut Suomen kapteenina. Hänen suurimpiin saavutuksiinsa maajoukkueessa kuuluu olympiahopea (Torino 2006), kolme olympiapronssia (Lillehammer 1994, Nagano 1998 ja Vancouver 2010) ja maailmanmestaruus (1995). Villellä on lisäksi MM-kisoista neljä hopea- ja kolme pronssimitalia. Hän onkin kautta aikojen Leijonien arvokisamitalien tilastossa selkeällä ykköspaikalla (13 mitalia). Myös miesten arvokisojen pistepörssissä (maalit ja syötöt) Ville on kärkisijalla. Ville on valittu IIHF Hall of Fameen vuonna 2016. Hän toimii nykyään HIFK:n SM-liigajoukkueen päävalmentajana. Villen isä ja veljesten isoisä Esa Peltonen pelasi jääkiekkoa hyökkääjänä neljät olympiakisat ja kymmenet MM-kilpailut. Hänet on valittu IIHF Hall of Fameen vuonna 2007.

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |
| 2017–2018 | Omaha Lancers | USHL | 56 | 4 | 5 | 9 | 35 | 4 | 1 | 2 | 3 | 2 |
| 2018–2019 | Univ. of Wisconsin | B1G | 13 | 0 | 0 | 0 | 0 | – | – | – | – | – |
| 2019–2020 | Univ. of Wisconsin | B1G | 7 | 0 | 1 | 1 | 0 | – | – | – | – | – |
| 2020–2021 | Univ. of Wisconsin | B1G | 30 | 0 | 7 | 7 | 2 | – | – | – | – | – |
| 2021–2022 | Univ. of Wisconsin | B1G | 36 | 2 | 5 | 7 | 6 | – | – | – | – | – |
| 4 kautta | yhteensä | B1G | 86 | 2 | 13 | 15 | 8 | – | – | – | – | – |

Lähteet
-------

* Jesper Peltonen The Internet Hockey Databasessa (englanniksi)
* Jesper Peltonen Eurohockey-sivustolla (englanniksi)
* Jesper Peltonen *Elite Prospects*. Everysport Media Group AB.  (englanniksi)

### Viitteet

1. ↑
2. 1 2 3  Jesper Peltonen *Elite Prospects*. Everysport Media Group AB.  (englanniksi)
3. ↑  Elite Prospects - Northwood School Huskies Prep *eliteprospects.com*. Everysport Media Group AB. Viitattu 3.11.2022. (englanniksi)
4. ↑  Elite Prospects - Omaha Lancers *eliteprospects.com*. Everysport Media Group AB. Viitattu 3.11.2022. (englanniksi)
5. ↑  Yli-Mäenpää, Joni: Ville Peltosen poika Jesper koeajalle Sveitsiin *Jatkoaika.com*.  5.7.2022. Jatkoaika r.y. Viitattu 3.11.2022.
6. ↑  Karjalainen, Anssi: Ville Peltosen poika sai sopimuksen Sveitsin liigaan *iltalehti.fi*.  12.9.2022. Alma Media Suomi Oy. Viitattu 3.11.2022.
7. ↑  Game *sihf.ch*.  18.9.2022. Swiss Ice Hockey Federation SIHF. Viitattu 3.11.2022. (saksaksi)
8. ↑  Game *sihf.ch*.  28.11.2022. Swiss Ice Hockey Federation SIHF. Viitattu 4.1.2023. (saksaksi)
9. ↑  Il difensore Jesper Peltonen bianconero *hclugano.ch*.  4.1.2023. Hockey Club Lugano SA. Viitattu 4.1.2023. (italiaksi)
10. ↑  Lahtinen, Miikka: Ensi kauden seura selvillä – Ville Peltosen poika, Jesper Peltonen, sai huippusopimuksen *leijonat.com*.  4.1.2023. Nordic Sport Media. Viitattu 4.1.2023.
11. ↑  Aleksi Peltonen *Elite Prospects*. Everysport Media Group AB.  (englanniksi)
12. ↑  Ville Peltonen *Elite Prospects*. Everysport Media Group AB.  (englanniksi)
13. ↑  Esa Peltonen *Elite Prospects*. Everysport Media Group AB.  (englanniksi)